钦定古今图书集成/明伦汇编/官常典/第717卷 > 杨敷
## 钦定古今图书集成/明伦汇编/官常典/第717卷 > 杨敷

按《山西通志》：“敷天和六年刺汾州，齐段韶引兵围汾，
敷固守不能下，粮尽出走，被伏擒之，敷不屈而死。其
子素申理，赠大将军，谥忠壮。”

===尉迟迥===按《周书》本传，“迥字薄居罗，代人也。其先魏之别种，号
尉迟部，因而姓焉。父俟兜，性弘裕，有鉴识，尚太祖姊
昌乐大长公主，生迥及纲。俟兜病且卒，呼二子，抚其
首曰：‘汝等并有贵相，但恨吾不见尔，各宜勉之。迥少
聪敏，美容仪。及长，有大志，好施爱士。稍迁大丞相帐
内都督，尚魏文帝女金明公主，拜驸马都尉。从太祖’”
复弘农，破沙苑，皆有功。累迁尚书左仆射，兼领军将
军。迥通敏有干能，虽任兼文武，颇允时望，太祖以此
深委仗焉。后拜大将军。侯景之渡江，梁元帝时镇江
陵，既以内难方殷，请修邻好。其弟武陵王纪在蜀称
帝，率众东下，将攻之。梁元帝大惧，乃移书请救，又请
伐蜀。太祖曰：“蜀可图矣。取蜀制胜，在兹一举。”乃与群
公会议，诸将多有异同，唯迥以为纪既尽锐东下，蜀
必空虚，王师临之，必有征无战。太祖深以为然，谓迥
曰：“伐蜀之事，一以委汝，计将安出？”迥曰：“蜀与中国隔
绝百有馀年，恃其山川险阻，不虞我师之至。宜以精
甲锐骑，星夜袭之。平路则倍道兼行，险途则缓兵渐
进，出其不意，冲其腹心，蜀人既骇官军之临速，必望
风不守矣。”于是乃令迥督开府元珍、乙弗亚、万俟吕
陵始、叱奴兴、綦连、宇文昇等六军，甲士一万二千，骑
万疋伐蜀。以魏废帝二年春，自散关由固道出白马，
趣晋寿，开平林旧道。前军临剑阁，纪安州刺史乐广
以州先降。纪梁州刺史杨干运时镇潼州，又降。六月，
迥至潼州，大飨将士，引之而西。纪益州刺史萧㧑不
敢战，遂婴城自守，进军围之。初，纪至巴郡，闻迥来侵，
遣谯淹回师为㧑外援。迥分遣元珍、乙弗亚等以轻
骑破之，遂降。㧑前后战数十合，皆为迥所破。㧑与纪
子宜都王肃及其文武官属诣军门请见，迥以礼接
之，其吏人等各令复业，唯收僮隶及储积以赏将士，
号令严肃，军无私焉。诏迥为大都督《益潼》等十八州
诸军事、益州刺史。以平蜀功，封一子为公，自剑阁以
南，得承制封拜及黜陟。迥乃明赏罚，布恩威，绥缉新
邦，经略未附，夷夏怀而归之。迥性至孝，色养不怠，身
虽在外，所得四时甘脆，必先荐奉，然后致尝。大长公
主年高多病，迥往在京师，每退朝参候起居，忧悴形
于容色。大长公主每为之和颜进食，以宁迥心。太祖
知其至性，征迥入朝，以慰其母意，遣大鸿胪郊劳，仍
赐迥衮冕之服。蜀人思之，立碑颂德。孝闵践祚，进位
柱国大将军。又以迥有平蜀之功，同霍去病冠军之
义，卦宁蜀公，进蜀公，爵，邑万户。宣帝即位，以迥为大
前疑，出为相州总管。宣帝崩，隋文帝辅政，以迥望位
夙重，惧为异图，乃令迥子魏安公惇赍诏书以会葬
征迥。寻以郧公韦孝宽代之，为总管。迥以隋文帝当
权，将图篡夺，遂谋举兵，留惇而不受代。隋文帝又使
候正破六汗裒诣迥喻旨，密与总管府长史晋昶等
书，令为之备。迥闻之，杀长史及裒，乃集文武士庶，登
城北楼而令之曰：“杨坚以凡庸之才，藉后父之势，挟
幼主而令天下，威福自己，赏罚无章，不臣之迹，暴于
行路。吾居将相，与国舅甥，同休共戚，义由一体。先帝
处吾于此，本欲寄以安危，今欲与卿等纠合义勇，匡
国庇人，进可以享荣名，退可以终臣节，卿等以为何
如？”于是众咸从命，莫不感激。乃自称大总管，承制署
官司。于时赵王招已入朝，留少子在国，迥又奉以号
令。迥弟子勤时为青州总管，亦从迥。迥令管相、卫、黎、
毛、洺、贝、赵、冀、瀛、沧。勤所统青、胶、光、莒诸州，皆从之，众
数十万。荣州刺史邵公宇文胄、申州刺史李惠、东楚
州刺史费也利进、东潼州刺史曹孝远，各据州以应
迥。迥又北结高宝宁以通突厥，南连陈人，以割江、淮
之地。隋文帝于是征兵讨迥，即以韦孝宽为元帅。惇
率众十万入武德，军于沁东。孝宽等诸军隔水相持
不进。隋文帝又遣高颎驰驿督战，惇布兵二十里，麾
军小却，欲待孝宽军半度击之。孝宽因其小却，鸣鼓
齐进，惇大败。孝宽乘胜进至邺，迥与子惇、祐等又悉
其卒十三万陈于城南。迥别统万人，皆绿巾锦袄，号
曰“黄龙军。”勤率众五万自青州赴，迥，以三千骑先到。
迥旧习军旅，虽老犹被甲临阵，其麾下千兵皆关中
人，为之力战，孝宽等军失利而却。邺中士女观者如
堵。高颎与李询整阵先犯，观者因其扰而乘之，迥大
败，遂入邺。迥走保北城，孝宽纵兵围之。李询、贺楼子
干以其属先登，迥上楼射杀数人，乃自杀。勤、惇等东
走，并追获之，馀众月馀皆斩之。迥末年衰耄，惑于后
妻王氏，而诸子多不睦。以开府、小御正崔达拏为长
史，馀委任亦多用齐人。达拏文士，无筹略，举措多失
纲纪，不能有所匡救。迥自起兵至败，六十八日。武德
中，迥从孙库部员外郎耆福上表请改葬，朝议以迥
忠于周室，有诏许之。